*****

ΚΑΝΟΝΙΣΜΟΣ (ΕΟΚ) αριθ. 3592/86 ΤΗΣ ΕΠΙΤΡΟΠΗΣ

της 26ης Νοεμβρίου 1986

για παρέκκλιση από τον κανονισμό (ΕΟΚ) αριθ. 574/86 και τροποποίηση του κανονισμού (ΕΟΚ) αριθ. 598/86 σχετικά με τον καθορισμό ορισμένων λεπτομερειών εφαρμογής του συμπληρωματικού μηχανισμού των συναλλαγών του αρτοποιήσιμου μαλακού σίτου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 84 παράγραφος 4 και το άρθρο 85 παράγραφος 3,

Εκτιμώντας:

ότι το άρθρο 84 της πράξης προσχώρησης καθόρισε για το έτος 1986 την ποσότητα «στόχο» για τις εισαγωγές στην Ισπανία μαλακού αρτοποιήσιμου σίτου προέλευσης Κοινότητας στους 175 000 τόνους· ότι η ποσότητα αυτή εξαντλήθηκε κατά τη διάρκεια των τελευταίων μηνών· ότι, λόγω των κλιματολογικών συνθηκών, η ισπανική παραγωγή υπέστη αισθητή μείωση η οποία δεν επιτρέπει την κάλυψη της εσωτερικής ζήτησης αυτού του κράτους μέλους, πράγμα το οποίο συνεπάγεται σημαντική αύξηση των τιμών στην ισπανική αγορά· ότι, για να εξασφαλισθεί ο εφοδιασμός αυτής της αγοράς, πρέπει να προβλεφθεί η υπέρβαση της ποσότητας «στόχου» που αναφέρεται ανωτέρω·

ότι η υπέρβαση της ποσότητας «στόχου» η οποία καθορίστηκε για το έτος 1986, πρέπει να περιοριστεί στους 200 000 τόνους· ότι, για να εξασφαλιστεί ότι το εν λόγω μέτρο μπορεί να παραγάγει τα αποτελέσματά του, πρέπει, αφενός, να επιταχυνθεί η έκδοση των πιστοποιητικών ΣΜΣ για το μήνα Δεκέμβριο 1986 και, αφετέρου, να παραταθεί η διάρκεια ισχύος τους· ότι πρέπει, ως εκ τούτου, να υπάρξει παρέκκλιση από τους κανονισμούς της Επιτροπής (ΕΟΚ) αριθ. 574/86 (1), όπως τροποποιήθηκε από τον κανονισμό (ΕΟΚ) αριθ. 1162/86 (2), και (ΕΟΚ) αριθ. 598/86 (3) για τον καθορισμό ορισμένων λεπτομερειών εφαρμογής του συμπληρωματικού μηχανισμού των συναλλαγών του μαλακού αρτοποιήσιμου σίτου·

ότι πρέπει να αναθεωρηθεί το ενδεικτικό ανώτατο όριο που προβλέπεται στο άρθρο 83 της πράξης προσχώρησης για να ληφθεί ιδίως υπόψη η υπέρβαση της ποσότητας «στόχου»·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,

Άρθρο 1

Για τον μαλακό αρτοποιήσιμο σίτο, μπορεί να υπάρξει υπέρβαση της ποσότητας «στόχου» που αναφέρεται στο άρθρο 2 σημείο 1 πρώτη περίπτωση του κανονισμού (ΕΟΚ) αριθ. 598/86 κατά τη διάρκεια του έτους 1986 κατά 200 000 τόνους κατ' ανώτατο όριο.

Άρθρο 2

1. Κατά παρέκκλιση από το άρθρο 6 παράγραφος 3 πρώτο εδάφιο του κανονισμού (ΕΟΚ) αριθ. 574/86, οι αιτήσεις πιστοποιητικών ΣΜΣ για την ποσότητα που αναφέρεται στο άρθρο 1 μπορούν να υποβληθούν μόνο κατά τη διάρκεια των πέντε πρώτων ημερών μετά από την ημερομηνία δημοσίευσης του παρόντος κανονισμού. Ωστόσο, εάν η πέμπτη ημέρα είναι αργία, Κυριακή ή Σάββατο, οι αιτήσεις μπορούν να υποβληθούν την πρώτη εργάσιμη ημέρα που ακολουθεί.

2. Κατά παρέκκλιση από το άρθρο 6 παράγραφος 4 πρώτο εδάφιο πρώτη φράση του κανονισμού (ΕΟΚ) αριθ. 574/86, μετά τη λήψη των αιτήσεων από την Επιτροπή, η οποία ανακοινώνεται με τηλέτυπο, τα πιστοποιητικά ΣΜΣ για την ποσότητα που αναφέρεται στο άρθρο 1 εκδίδονται τη δέκατη πέμπτη ημέρα μετά από την ημέρα δημοσίευσης του παρόντος κανονισμού. Εάν η ημέρα αυτή είναι αργία, Κυριακή ή Σάββατο, τα πιστοποιητικά εκδίδονται την πρώτη εργάσιμη ημέρα που ακολουθεί.

Άρθρο 3

1. Το άρθρο 2 σημείο 2 πρώτη φράση του κανονισμού (ΕΟΚ) αριθ. 598/86 δεν εφαρμόζεται για τις αιτήσεις των πιστοποιητικών που αναφέρονται στο άρθρο 2.

2. Κατά παρέκκλιση από το άρθρο 3 παράγραφος 1 του κανονισμού (ΕΟΚ) αριθ. 598/86, η ισχύς των πιστοποιητικών που εκδίδονται στο πλαίσιο του παρόντος κανονισμού περιορίζεται μέχρι τις 31 Δεκεμβρίου 1987.

Άρθρο 4

Το άρθρο 4 του κανονισμού (ΕΟΚ) αριθ. 598/86 τροποποιείται ως εξής:

«Άρθρο 4

Για τον μαλακό αρτοποιήσιμο σίτο, το αναθεωρημένο ανώτατο ενδεικτικό όριο εισαγωγής καθορίζεται σε 375 000 τόνους για το έτος 1986.»

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Νοεμβρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 57 της 1. 3. 1986, σ. 1.

(2) ΕΕ αριθ. L 106 της 23. 4. 1986, σ. 6.

(3) ΕΕ αριθ. L 58 της 1. 3. 1986, σ. 16.